મેઉમાં પતિને પત્નિ અનેસાળાઓએ હુમલો કરી ઢોર માર માર્યો
ગંભીર રીતે ઘાયલ ઈસમને અમદાવાદ સારવાર અર્થે ખસેડાયો, સપ્તાહનો સમય થયો આરોપી પોલીસ પકડી શકતી નથી
મહેસાણા - મહેસાણાના મેઉ ગામ ખાતે એક શખ્સ તેની પત્નિને પરેશાન કરતો હોઈ પત્નિએ તેના ભાઈઓને બોલાવી પતિને ઢોર માર મરાવ્યો હતો. ગંભીર રીતે ઘવાયેલા તેને અમદાવાદ ખાતે સારવાર અર્થે ખસેડાયો હતો. જેની લાંઘણજ પોલીસ મથકે ફરિયાદ નોંધાવા પામી હતી. પોલીસ આ કેસમાં આરોપીઓની ધરપકડ કરતી ન હોવાથી ઉક્ત મુદ્દે જીલ્લા પોલીસ વડાને રજુઆત કરવામાં આવી હતી.
મેઉ ગામ ખાતે રહેતા વિજયસિંહ શંકરસિંહ ચાવડાએ ૬ જુનના રોજ લાંઘણજ પોલીસ મથકે નોંધાવેલ ફરિયાદ આધારે વિજયસિંહના ભાઈ બકાજી શંકરજી ચાવડાના લગ્ન ઘુમાસણ ગામ ખાતે બકુલાબેન સાથે થયા છે. આ બન્ને વચ્ચે કોઈ કારણસર તકરાર થતી રહેતી હોવાથી બકુલાબેન તેમના પિયરમાં ચાલ્યા ગયા હતા. જેમાં સમાધાન કરી બકુલાબેનને એક માસ પૂર્વે સાસરીમાં લાવવામાં આવ્યા હતા.
પરંતુ બકાજી દ્વારા તેણીને પરેશાન કરવામાં આવતાં બકુલાબેને તેમના ભાઈઓને બોલાવી ૩ જુનના રોજ બકાજીને ઢોર માર માર્યો હતો. આ હુમલામાં તે ગંભીર રીતે ઘાયલ થતા એમદાવાદ ખાતે સારવાર અર્થે ખસેડાયો હતો. જેની બકાજીના ભાઈ વિજયસિંહ ચાવડાએ ૬ જુનના રોજ લાંઘણજ પોલીસ મથકે બકુલાબેન ચાવડા તથા ઘુમાસણના ભીખાજી કચરાજી ડાભી, રોહિતજી કચરાજી ડાભી સામે ફરિયાદ નોંધાવી હતી. એક સપ્તાહનો સમય વિતવા છતાં પોલીસે આરોપીઓને ઝડપી પાડી કોઈ કાર્યવાહી ન કરતા વિજયસિંહ ચાવડાએ ઉક્ત મુદ્દે જીલ્લા પોલીસ વડાને લેખીતમાં રજુઆત કરી હતી.